Document ID: 32013D0701

DEĊIŻJONI TA’ IMPLIMENTAZZJONI TAL-KUMMISSJONI
tat-22 ta’ Novembru 2013
dwar it-twaqqif ta’ Konsorzju għal Infrastruttura ta’ Riċerka fil-Bijobanek u fir-Riżorsi Bijomolekulari (BBMRI-ERIC) bħala Konsorzju għal Infrastruttura Ewropea ta’ Riċerka
(2013/701/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 723/2009 tal-25 ta’ Ġunju 2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta’ Riċerka (ERIC) (1), u b’mod partikolari l-Artikolu 6(1)(a) tiegħu,
Billi:
(1)
Ir-Renju tal-Belġju, ir-Repubblika Ċeka, ir-Repubblika Federali tal-Ġermanja, ir-Repubblika tal-Estonja, ir-Repubblika Ellenika, ir-Repubblika Franċiża, ir-Repubblika Taljana, ir-Repubblika ta’ Malta, ir-Renju tal-Pajjiżi l-Baxxi, ir-Repubblika tal-Awstrija, ir-Repubblika tal-Finlandja u r-Renju tal-Isvezja, talbu lill-Kummissjoni tistabbilixxi BBMRI bħala Konsorzju għal Infrastruttura Ewropea ta’ Riċerka (BBMRI-ERIC). Ir-Renju tan-Norveġja, ir-Repubblika tal-Polonja, il-Konfederazzjoni Svizzera, u r-Repubblika tat-Turkija se jieħdu sehem fil-BBMRI-ERIC bħala osservaturi.
(2)
Ir-Repubblika tal-Awstrija ntgħażlet mir-Renju tal-Belġju, ir-Repubblika Ċeka, ir-Repubblika Federali tal-Ġermanja, ir-Repubblika tal-Estonja, ir-Repubblika Ellenika, ir-Repubblika Franċiża, ir-Repubblika Taljana, ir-Repubblika ta’ Malta, ir-Renju tal-Pajjiżi l-Baxxi, ir-Repubblika tal-Finlandja u r-Renju tal-Isvezja bħala l-Istat Membru Ospitanti tal-BBMRI-ERIC.
(3)
Il-miżuri stabbiliti f’din id-Deċiżjoni huma skont l-opinjoni tal-Kumitat stabbilit bl-Artikolu 20 tar-Regolament (KE) Nru 723/2009,
ADOTTAT DIN ID-DEĊIŻJONI:
Artikolu 1
1. Konsorzju għal Infrastruttura Ewropea ta’ Riċerka fil-Bijobanek u fir-Riżorsi Bijomolekulari bl-isem ta’ BBMRI-ERIC huwa b’dan stabbilit.
2. L-istatuti tal-BBMRI-ERIC huma stipulati fl-Anness. Dawn l-Istatuti għandhom jinżammu aġġornati u jsiru disponibbli għall-pubbliku fis-sit elettroniku tal-BBMRI-ERIC u fis-sede statutorja tiegħu.
3. L-elementi essenzjali tal-Istatuti tal-BBMRI-ERIC li emendi fihom ikunu jeħtieġu l-approvazzjoni tal-Kummissjoni skont l-Artikolu 11(1) tar-Regolament (KE) Nru 723/2009, huma previsti fl-Artikoli 2, 3, 6, 7, 16, 17, 18, 19 u 24.
Artikolu 2
Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, it-22 ta’ Novembru 2013.

Labels: 7
0
4
15